送黄叔愚赴平江教授
作者：王之望
朝代：宋

paragraphs: 人生水中萍，泛泛隨波瀾。
偶然成聚散，誰使爲悲歡。
伊余從君遊，兩見歲履端。
相得恨不早，相見常苦難。
今又舍我去，覺我肝腸酸。
君誠湖海士，豪氣老不刓。
劇談憤世俗，怒髮時衝冠。
向來對宣室，見晚帝興歎。
落落不苟合，棲遲猶冷官。
高才徒白首，未許陪鴛鸞。
蘇臺今輔郡，舉頭見長安。
會看有追詔，祝君且加餐。
吾衰釣滄溟，羊裘侶魚黿。
逍遥各有適，快覩扶摇摶。
尺書倘見存，慰此離憂寬。